**Jól**

**Unnur Benediktsdóttir Bjarklind ~ Hulda**

Það á að gefa börnum brauð

að bíta í á jólunum,

kertaljós og klæðin rauð,

svo komist þau úr bólunum,

væna flís af feitum sauð,

sem fjalla gekk á hólunum.

Nú eru hún gamla Grýla dauð,

gafst hún upp á rólunum.

Gömul barnavísa

Á Íslandi er lítið um fornar jólavenjur nú orðið - og mun ef til vill aldrei hafa verið mikið um þær. Íslendingar eru yfirleitt rólyndir menn og gjörhugulir og öll þau ærsl og öfgar, sem tíðkazt hafa í suðlægari löndum í hátíðarskyni, er þeim mjög fjarri skapi. En innilegur var trúarfögnuður þeirra í kyrrþey; gleði þeirra og þökk til ljóssins föður, er lét sólina hækka á ný, var þeim í blóð borin framan úr dimmri forneskju. Þeir lifðu, frá upphafi landsbyggðar, við svörtustu skammdegisskuggana og bjartasta langdegið, og fundu því glöggar mun ljóss og myrkurs en bræður þeirra sunnar í Evrópu. Sagan um Þorkel mána sýnir vel hversu göfugir Íslendingar unnu heitt himinljósinu og hversu ljómi þess og ylur dró huga þeirra til hæða. - Og enn í dag mæna augu fóksins, um dali og strendur, í hljóðlátri tilbeiðslu og þökk til hækkandi geisla skammdegissólarinnar, án háværra tilburða eða orðmælgi. Þó hefur, allt til þessa, lifað lítill siður meðal íslenzkrar alþýðu, sem sýnir, í ytri athöfn, ást hennar á endurkomu ljóssins. Það er svokallað *sólarkaffi*. Það er gefið á bæjum, þar sem sól hverfur um sinn, þegar hún sést í fyrsta skiptið á ný - aukakaffi með rúsínulummum eða einhverju öðru góðu brauði. Þó að þetta geti ekki beinlínis talizt jólasiður, þá stendur það í sambandi við hina elztu merkingu jólahátíðanna á Norðurlöndum og er þess því hér getið. Vildi ég óska, að þar sem þessi siður er niður lagður, yrði hann upp tekinn að nýju og sólarkaffið gefið á hverjum sveitabæ og í hverju kaupstaðarhúsi á Íslandi, er sól tekur fyrst að hækka á lofti.

Ég ætla nú að lýsa jólunum og aðdraganda þeirra, eins og það var í átthögum mínum þegar ég var barn. Munu jólasiðirnir líkt og málið, sem þjóðin talar, hafa verið og vera svipaðir um land allt, þó að einstaka atriði hafi verið nokkuð sitt á hvað, vegna ólíkra staðhátta.

**Jólafastan**

Jólatilhlökkunin og jólaundirbúningurinn hófst með föstuinnganginum. Þá voru soðnir sperðlar og gefnir heitir í kvöldmatinn. Voru þetta síðustu leifar hins gamla *kvöldskatts*, er tíðkaðist áður um land allt. Þá voru nú *jólaföstugestirnir* næst; unglingarnir fengu einhver pappírsblöð til þess að skrifa á jólaföstugestina. Ég man hvernig faðir minn hló við þegar við systurnar báðum hann, en blöðin fengum við og geymdum vel og vandlega. Vorum við óvenju gestrisnar á föstunni, óskuðum heitt, að sem flestir kæmu, og flýttum okkur að ná í blöðin ef einhver kom, og skrá þar nafn gestsins og mánaðardaginn, sem hann bar að garði. Og gramar vorum við vinnumönnunum, ef gestur hafði komið til þeirra í fjárhúsin og þeir vanrækt að bjóða honum heim til bæjar - því að ekki var það tekið gilt, þó að einhver kæmi í fjárhúsin til piltanna, og færi án þess að þiggja góðgerðir. Um jólin var svo föstugestunum *jafnað niður*. Stúlkurnar fengu piltana og piltarnir stúlkurnar og mikið gaman hent að.

Um föstuinnganginn fór og húsmóðirin að hugsa fyrir jólaklæðum heimilismanna, því að enginn mátti *klæða jólaköttinn*. Var ofið, prjónað og saumað eitthvað handa öllum og síðan geymt. Skemmtilegast þótti, að enginn vissi fyrirfram hvað hann ætti að fá í jólagjöf.

Svo kom að því, að farið var í kaupstaðinn. Var þá keypt *til jólanna* kaffi, sykur, rúsínur og fíkjur - tóbak handa piltunum og vín á flösku eða kút, þar sem það var notað. En það var aldrei um hönd haft á heimili foreldra minna. Hitt man ég vel, að ég sá bændur, einkum þá eldri, fara út fyrir skemmuvegg á Þverá, eftir jólamessu, draga upp vasafleyga og gefa hver öðrum að súpa á. En í ungdæmi mínu var enginn drykkjumaður í Laxárdal.

**Jólasveinar og kertagerð**

Níu nóttum fyrir jól komu jólasveinarnir, einn á dag. Í átthögum mínum voru þeir níu talsins og hétu: Stekkjarstaur, Giljagaur, Gluggagægir, Gáttaþefur, Ketkrókur, Kertasníkir, Pottaskefill, Pönnusleikir og Ljósabani. Börnin kunnu vísur og þulubrot um þá og höfðu gaman af að láta segja sér frá þeim. En ekki trúðu þau, þá orðið, á tilveru þeirra. Einu sinni teiknaði faðir minn alla jólasveinana og límdi upp á baðstofuþilið, til mikillar gleði fyrir okkur systurnar. Man ég enn vel eftir svipmóti þeirra og tilburðum, hvers um sig, og finn til barnslegrar gleði þegar mér koma þessir bernskuvinir í hug.

Nokkrum dögum fyrir jólin voru jólakertin steypt, bæði strokk-kerti og forma-kerti. Voru kertaformar til á hverjum bæ, en strokk-kertagerðin var að leggjast niður þegar ég var barn. En ekki vildum við börnin missa af henni og báðum móður okkar sem innilegast að steypa í strokk og búa til að minnsta kosti eitt *kóngakerti*, en þau voru þríörmuð og kveikt á þeim á jólanóttina.

**Laufabrauð og hangiket**

Og nú var komið að langskemmtilegsta jólaundirbúningnum; laufabrauðsgerðinni. Til laufabrauðsdagsins var hlakkað af öllum, eldri sem yngri. Þegar fyrir dagmál var byrjað á brauðgerðinni, vætt með góðri mjólk í miklu af hveiti og síðan hnoðað vel upp í. Var það erfitt verk að hnoða og breiða út laufabrauðið og skiptu konur því með sér, en allir hjálpuðust að því að skera það út. Voru sumir karlmenn miklir snillingar við laufabrauðsskurð. Á vökunni var svo brauðið steikt í tólg, hlaðið upp í trog og farið varlega með það, því að það var mjög þunnt og brothætt. Síðan var það geymt frammi á skemmulofti eða einhverjum öðrum afviknum stað til jóla. Þótti bezt að búa það til svo sem viku áður en átti að nota það. Laufabrauð geymdist mjög lengi óskemmt. Man ég, að gömul kona heima gaf okkur börnunum laufabrauð upp úr kistu sinni á páskum og var það sem á jólum. - Áður fyrr var laufabrauðið búið til úr sigtuðu rúgmjöli, en þegar ég man fyrst til var einungis hveiti notað í það.

Á Þorláksdag var jólahangiketið soðið. Pottkökur og flatbrauð var bakað til allra jóladaganna og þurfti mikils við, því að vel var skammtað. Jólabrauð og kleinur mátti heldur ekki vanta, og fínar smákökur, sem ennþá tíðkast, voru líka bakaðar á öllum efnaheimilum. Baðstofan var þvegin, rúmföt viðruð og hreinar rekkvoðir og ver látin í öll rúm. Á aðfangadag átti *fátækraþurrkurinn* að koma. Hann var handa þeim er voru svo snauðir, að þeir áttu ekki til skiptanna, en þvoðu allt sitt að morgni og þurftu að fá það fullþurrt að kvöldi.

**Aðfangadagur og jólanótt**

Þegar á leið aðfangadaginn flýttu allir sér að ljúka störfum og búast um sem bezt. Börnin voru böðuð í stórum þvottabala þar sem hlýjast var, stundum í fjósinu. Stúlkurnar þvoðu sér um höfuðið, kembdu, greiddu og fléttuðu - þær hárprúðari í margar fléttur, sem þöktu á þeim bakið eins og breiða. Allir bjuggust í sín beztu klæði, þó var það altítt, að þær konur, sem ekki fóru til kirkju (aftansöngs) létu stakkpeysuna hvíla á kistubotninum, en klæddust í hennar stað ljósri léreftstreyju, fóðraðri, við peysupilsið og svuntuna. Man ég vel, hve hrífandi mér fannst þessi ljósi búningur heimiliskvennanna og hve vel mér þótti hann fara við öll ljósin og jóladýrðina. Klæddust stúlkurnar sjaldan þessum rósóttu léreftstreyjum nema á hátíðum. - Karlmenn kepptust við að vera komnir inn frá gegningum fyrir klukkan sex, því að þá var heilagt orðið. Stúlkurnar færðu þeim allt, er þeir þurftu til að þvo sér og klæðast, hver stúlka sínum þjónustumanni. Allir töluðu lágt og áminntu börnin um að láta ekki illa. - Öllum húsdýrum hafði verið gefið meira og betra fóður en hversdagslega, og ekki mátti gleyma að kasta moði fyrir snjótittlingana og fara með eitthvað gott út á hólinn til bæjarhrafnanna. Ljós voru tendruð og látin loga um allan bæinn. Kertin og laufabrauðið sótt fram á skemmuloft og borið inn í búr. Þar skammtaði húsfreyjan fólkinu, hverjum á sinn disk, hangiket, magál, sperðil, smjör og brauð og flot, og hlaða af laufabrauði ofan á. En þetta var til jóladagsins. Í pottinum kraumaði jólagrauturinn og Mývatnssilungurinn var byrgður niðri í öðrum potti, brennheitur. Í dölum Suður-Þingeyjarsýslu var það venja að sækja silung til jólanna upp í Mývatnssveit. Var hann borðaður á jólanóttina með jarðeplum, brauði og smjöri, og hnausþykkur hrísgrjónamjólkurgrautur með sykri, kanel og smjöri, á eftir. Síðar um kvöldið var svo drukkið sætt kaffi og sumstaðar *út í* fyrir þá, sem það vildu. Allir fengu jólakerti, oftast fleiri en eitt.

Sjálf jólahelgin hófst með því að lesinn var jólalesturinn og sálmur sunginn, bæði fyrir og eftir. Síðan var setzt að snæðingi. - Að máltíðinni lokinni bjuggust þeir til aftansöngsins á kirkjustaðnum, sem þangað ætluðu. Hinir sátu heima og hvíldu sig eftir erfiði dagsins, lásu í guðsorðabókum, rauluðu eftirlætissálmana sína upp úr sálmabókinni, töluðu hljóðlega saman, og sýndu hver öðrum jólagjafirnar. Börnin kveiktu á kertunum sínum, horfðu inn í ljósið og sáu guðs dýrð í litla loganum.

Til forna var aftanasöngur haldinn á jólanótt, en talið er, að hann hafi lagzt niður skömmu fyrir miðja átjándu öld. - Þegar ég var barn voru jólanæturtíðir aftur upp teknar. Mun ég hafa verið um tíu ára gömul þegar fyrsti aftansöngur var haldinn á ný í Þverárkirkju í Laxárdal. Séra Matthías Eggertsson, síðar prestur í Grímsey, var þá nýlega orðinn prestur að Helgastöðum í Reykjadal og þjónaði við Þverárkirkju. - Það var talað um, að nú ætti að vera aftansöngur, og allir fóru til kirkju. Aldrei gleymi ég þeim dýrðarljóma sem mér fannst vera yfir þessari guðsþjónustu. Allt var ljósum prýtt og óvenjumikið sungið. Presturinn var ungur og ljúfmannlegur og hafði fagra rödd. Ræðan var örstutt, en söngurinn margbreyttari en venja var til, og allt með einhverjum unaðslegum hátíðablæ í fallegu kirkjunni hans afa á Þverá. - Aftansöngur mun nú tíðkast um land allt og vill fólkið áreiðanlega ekki af honum sjá í annað sinn.

Aldrei var spilað á spil, né aðrar skemmtanir um hönd hafðar á jólanóttina. Þótti það hin mesta ósvinna ef út af þessu var brugðið. Jólanóttin var hrein og stillt eins og stjarna himinsins. Á hana mátti ekki falla hinn minnsti skuggi. Hún var vin í eyðimörk vetrarmyrkurs og kulda - skjól hins minnsta smælingja, jafnt sem hins voldugasta höfðingja - háheilög stund, sem lét drauminn um guðsríki á jörðu rætast ár hvert - í nokkrar klukkustundir. Á hverjum bæ var ljós látið loga yfir sofandi fólkinu, þessa einu nótt.

**Jóladagarnir**

Jóladagurinn hófst með því, að húsfreyjan og eldhússtúlkan færðu fólkinu kaffi og jólabakstur í rúmið. Síðan var klæðzt við jólaljósið. Karlmenn fóru til gegninga og konur til mjalta. Er því var lokið bjuggust menn á ný í jólaskartið. Dögurður var framreiddur. Sumir fóru til kirkju, aðrir sátu heima og hlýddu húslestri.

Þegar kirkjufólkið var komið heim aftur, var miðdegisverður borinn inn. Þótti börnum og unglingum ekki lítið til koma að mega færa fólkinu hrokaða diskana, með laufabrauðs-hlaðanum ofan á. Svo var borðaður rauðgrautur með rjóma eða *vínsúpa* á eftir. Vínsúpan var venjuleg sætsúpa með sagógrjónum, sveskjum og rúsínum, og rauðvíni eða saft út í. Var hún aðeins höfð á hátíðum og í veizlum.

Eftir miðdagsmatinn var oftast rólegt. Karlmenn fengu sér blund í rúmi sínu, kvenfólkið skrafaði saman eða las í sálmabókum, börnin léku sér hljóðlega. Þar sem stutt var á milli bæja brugðu menn sér stundum í heimsókn, en töfðu sjaldan lengi. Jóladagurinn var of heilagur til hversdagslegra skemmtana. En á annan í jólum var glaumur og gleði, spilað á spil, dansað, þar sem stofur voru, og leikið á harmoniku og fiðlu - hópazt saman á bæjunum og vakað fram á nótt. Jólin voru á enda það árið. Hversdagsannirnar biðu allra. Og það var svo hressandi að fá sér einn fjörugan dans, dreypa í hófi á jólapelanum og syngja eitt dillandi lag, áður en virkir dagar komu með starf og strit á ný.

**Áramótin**

Viku eftir jólin kom svo áramótahátíðin. En ekki var jafnmikill helgiblær yfir henni sem jólunum. Þó var áramótastundin bæði heilög og háalvarleg. Þá söng allt fólkið *Nú árið er liðið í aldanna skaut*. Á eftir tókust allir í hendur, þökkuðu hver öðrum fyrir gamla árið og óskuðu gleðilegs nýárs.

Á gamlaárskvöld og nýársdag voru messur og matarveitingar svipaðar og um jólin. - Álfadansar og brennur voru stundum á gamlaárskvöld, en þó oftar á Þrettándanum. Sá dagur var lokadagur jólahelginnar í fornum sið, og þó að ekki væru lengur nema þrír fyrstu dagarnir haldnir helgir, þá var Þrettándans minnzt með skemmtisamkomum, brennum og álfadansi. En ekki verður því nánar lýst í þessum litla kafla.

*Jólin eru þrotin og lifið þið vel!*

**Eftirmáli skrásetjara**

Unnur Benediktsdóttir - *Hulda skáldkona* - fæddist á Auðnum í Laxárdal í Suður-Þingeyjarsýslu árið 1881. Hún var dóttir Benedikts Jónssonar og Guðnýjar Halldórs-dóttur. Unnur giftist Sigurði Sigfússyni kaupfélagsstjóra á Húsavík. Þau tóku upp nafnið Bjarklind árið 1920. Unnur lést í Reykjavík árið 1946.

Benedikt var mikill menningarfrömuður í sinni sveit. Hann var einn af stofnendum Kaupfélags Þingeyinga, á fæðingarári Unnar. Benedikt lék á orgel og flautu, hann keypti fjöldamargar fiðlur til landsins, safnaði þjóðlögum í bók séra Bjarna Þorsteinssonar á Siglufirði, átti þátt í stofnun Þjóðliðs Íslendinga og stjórnmálafélagsins Ófeigs í Skörðum, var ritstjóri Ófeigs - félagsblaðs samvinnuhreyfingarinnar - í fjölda mörg ár, hafði forystu um kaup erlendra fræði- og skáldrita til landsins, var hreppstjóri, átti þátt í stofnun Sýslubókasafns Suður-Þingeyinga, starfaði áratugum saman sem bókavörður, og þannig mætti lengi telja. Benedikt var uppi 1846-1939.

Guðný var merkiskona og vel menntuð, eins og stúlkur frá betri heimilum voru iðulega þegar hér var komið sögu, en Guðný átti góða að. Í þessu gróandi þjóðlífi Þingeyinga ólst Unnur upp, og borgar fyrir sig með bókinni *Úr minningablöðum* sem þessi saga er sótt í.

Unnur minnist á afa sinn. Hann var Jón Jóakimsson kirkjubóndi og hreppstjóri á Þverá í Laxárdal, sem er næsti bær norðan við Auðnir. Kona hans var Herdís Ásmundsdóttir úr Bárðardal. Þverá var fyrirmyndarbýli, hvar sem á var litið. Þar reisti Jón kirkju þá sem Unnur segir frá, og enn stendur. Síðastliðin ár hefur gamli Þverárbærinn verið gerður upp, með útihúsum, og er hann nú safn í umsjá Þjóðminjasafns Íslands. Áskell Jónasson, núver-andi kirkjubóndi á Þverá, stjórnar því verki. Hann gerði einnig upp Þverárkirkju, með stuðningi og hvatningu Vinafélags Þverárkirkju, á árunum 2011-2015.

Sú útgáfa af *Úr minningablöðum*, sem hér er notast við, kom út hjá Helgafelli árið 1965 - tveimur áratugum eftir andlát skáldsins. Textinn er óbreyttur, en millifyrirsagnir eru undirritaðs. Greinarmerkjum er hér hnikað til.

Sveinn Skorri Höskuldsson skrifaði ítarlega um Benedikt og þjóðfélagsmál í Suður-Þingeyjarsýslu, á síðari hluta nítjándu aldar og fram á þá tuttugustu, í bókinni *Benedikt á Auðnum*. Sú bók kom út hjá MM árið 1993. Þá bók ættu allir Laxdælir að lesa.

Þorgeir Þorgeirsson tók saman kverið *Það er eitthvað sem enginn veit*, en þar segir Líney Jóhannesdóttir á Laxamýri frá. Einn kafli kversins heitir *Guðný*, en þar segir Líney frá kynnum sínum af Auðnahjónum, en hún leit mjög upp til Guðnýjar og Benedikts, sem voru vissulega prýði sveitar sinnar. Kaflann um Guðnýju má lesa á www.marvidar.com. Bókina gaf Iðunn út í Reykjavík 1975.

Már Viðar Másson/2000-2015